
	Argumentai:
Pasiūlymo tikslai:
1) sudaryti realias galimybes pasiekti įstatymo projekto aiškinamajame rašte nurodytus tikslus plėsti pagalbos tėvams, auginantiems vaikus, formų įvairovę bei sudaryti galimybę derinti darbą, karjerą ir vaikų auginimą;
2) užtikrinti asmenų lygiateisiškumo principo įgyvendinimą, siūlomą įtvirtinti privilegiją taikant ne vien viešojo sektoriaus įstaigų darbuotojams.
Darbo sutarties šalys turi turėti galimybę susitarti dėl sutrumpintos darbo laiko normos, įvertinę konkrečios situacijos aplinkybes, ir savarankiškai priimti pagrįstus sprendimus.

Siūloma nustatyti, kad:
1) galimybę susitarti su darbdaviu dėl sutrumpintos darbo laiko normos turėtų visi dirbantieji ir abu vaikus auginantys tėvai;
2) darbuotojas gali kreiptis į darbdavį su siūlymu šalių susitarimu nustatyti jam iki 32 val. sutrumpintą darbo laiko normą, o darbdavys turi tokį pasiūlymą apsvarstyti ir priimti motyvuotą sprendimą per 5 d. d.

Pasiūlymas
1. Pakeisti įstatymo projekto 1 straipsnį ir jį išdėstyti taip: 
„1 straipsnis. 112 straipsnio pakeitimas
1. Pakeisti 112 straipsnio 4 dalį ir ją išdėstyti taip:
4. Lietuvos Respublikos Vyriausybė nustato sutrumpintas darbo laiko normas asmenims, kurių darbo pobūdis yra susijęs su didesne protine, emocine įtampa, ir šių darbų, profesijų ir pareigybių sąrašą, ir sutrumpintas darbo laiko normas darbuotojams, dirbantiems darbo aplinkoje, kurioje, įvertinus riziką, nustatyta, kad sveikatai kenksmingų veiksnių dydžiai viršija darbuotojų saugos ir sveikatos norminių teisės aktų leistinus dydžius (kiekius) ir techninėmis ar kitomis priemonėmis jų kiekio darbo aplinkoje sumažinti iki sveikatai nekenksmingų dydžių neįmanoma, ir jų darbo apmokėjimo tvarką. Valstybės ir savivaldybių įmonėse, įstaigose ir organizacijose Darbo sutarties šalių susitarimu darbuotojams, kurie grįžta į darbą nepasibaigus atostogoms vaikui prižiūrėti, iki vaikui sukanka treji metai gali būti nustatoma sutrumpinta iki 32 valandų per savaitę darbo laiko norma, mokant darbuotojui jo vidutinį darbo užmokestį. Ši sutrumpinta darbo norma taikoma vienam iš tėvų (įtėvių) ar globėjų jų pasirinkimu iki vaikui sukanka treji metai.
2. Papildyti 112 straipsnį nauja 5 dalimi:
„5. Pasiūlymas ir sutikimas dėl sutrumpintos iki 32 valandų per savaitę darbo laiko normos nustatymo darbuotojams, kurie grįžta į darbą nepasibaigus atostogoms vaikui prižiūrėti, turi būti pateiktas raštu. Darbdavys per penkias darbo dienas gali motyvuotai atsisakyti tenkinti darbuotojo pasiūlymą. Darbdavio atsisakymą tenkinti darbuotojo pasiūlymą nagrinėja darbo ginčus dėl teisės nagrinėjantys organai. Darbdavys turi įrodyti, kad darbuotojo pasiūlymo tenkinimas negalimas dėl finansinių, darbo organizavimo ar kitokių pagrįstų aplinkybių.“
3. Buvusią 112 straipsnio 5 dalį laikyti 6 dalimi.“

